પ્રસિદ્ધ કથાકાર શ્રી રમેશભાઈ ઓઝાએ આશીર્વચનો આપતાં જણાવ્યું હતું કે, ભાગવત મારો વિશ્ર્વાસ અને ભાગવત જ મારું જીવન છે અને ભાગવત એટલે સમગ્ર ઉપનિષદોનો સાર. હિન્દુ એ એક વિચારધારા સંસ્કૃતિનું પરંપરાનું નામ છે. તેને કોઈ ધર્મ કે મજહબ સાથે જોડીને જોતા નથી. હિન્દુ હોવા માટે ત્રણ વસ્તુ માનવી પડશે. માણસનો માણસ સાથેનો વ્યવહાર, મનુષ્યનો અન્ય જીવસૃષ્ટિ સાથેનો વ્યવહાર અને ત્રીજું મનુષ્યનો પ્રકૃતિ સાથેનો વ્યવહાર કેવો હોવો જોઈએ તે હિન્દુ હોવા માટે શીખવું જરી છે. આખા ભાગવતનો સાર આ ત્રણ વસ્તુ છે ત્યારે આ ત્રણ બાબતોને સારી રીતે શીખી લેનારનું જીવન સફળ થઈ જાય છે. હિન્દુ અધ્યાત્મ સેવા-મેળામાં જે વિષયો રાખવામાં આવ્યા છે. એ આ ત્રણેય બાબતોને સાંકળી લે છે. આપણે ત્યાં શીતળાનો રોગ આવ્યો અને આપણે માતા શીતળાનાં મંદિર બનાવ્યાં અને તેમનું વાહન પણ ગર્દભ રાખ્યું. એ રીતે આપણી સંસ્કૃતિમાં ગધેડાને પણ સન્માન મળ્યું છે. આપણે દેવીશક્તિને વાઘ પર બેસાડ્યાં છે. હિન્દુ માછલીને જુએ ત્યારે તેને મત્સ્ય ભગવાન યાદ આવે છે અને કાચબાને જુએ ત્યારે કુર્મ ભગવાન યાદ આવે છે. અરે આપણે ત્યાં કૂતરું પણ કોઈ માનું વાહન છે. મતલબ કે આપણી આ પરંપરા જ શીખવે છે કે, આપણે મનુષ્યેતર જીવસૃષ્ટિ સાથે કેવો વ્યવહાર કરવો જોઈએ અને મનુષ્યનો મનુષ્ય સાથે વ્યવહાર કેવો હોવો જોઈએ. વિવિધ વિચારધારાવાળા વ્યક્તિનો પણ સ્વીકાર કરવો એ હિન્દુ સંસ્કૃતિ છે, પરંતુ હિન્દુ રક્ષા માટે લડવું એ ધર્મ પણ છે અને આપણો અધિકાર પણ છે. અમે સૌ વિચારધારાનો આદર કરીશું, પરંતુ મારો ધર્મ, મારી વિચારધારાની પૂજા કરીશ. આવી અનંત નિષ્ઠા અને ગૌરવ આપણામાં હોવી જોઈએ.